Diari Oficial de la Generalitat Valenciana


Sumari del DOGV 6972, del 25-02-2013 (2013/1460)

Notificació de la sentència dictada en el procediment ordinari número 179/2012.
-------------------------------------------------------------------------------

### Dades del document

Número de DOGV
:   6972

Data del DOGV
:   25-02-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/1460


Organisme emissor
:   Jutjat de Primera Instància Número 5 de Vila-real

Tipus de document
:   Edicte

Notificació de la sentència dictada en el procediment ordinari número 179/2012. [2013/1460]  
Procediment ordinari 000179/2012   
Com que es troba el demandat Key Informàtica, SC, en situació de rebel·lia processal i se n'ignora el parador, s'ha acordat, d'acord amb el que disposa l'article 497.2 de la Llei 1/2000, d'Enjudiciament Civil, notificar-li per mitjà d'edictes que es publiquen en el Diari Oficial de la Comunitat Valenciana la resolució l'extracte de la qual s'inserix a continuació.  
«Sentència número 0016/2013  
Jutgessa que la dicta: Amparo Salom Lucas.  
Lloc: Vila-real.  
Data: 28 de gener de 2013.  
Part demandant: Infortisa, SL.   
Part demandada: Key Informàtica, SC.   
Antecedents de fet  
Primer. La procuradora de la part actora va presentar un escrit de demanda, que va correspondre a este Jutjat pel torn del repartiment, en què al·legava els fets i fonaments jurídics que estimava aplicables al cas de les actuacions i acabava demanant que, després dels tràmits legals, es dictara una sentència per la qual s'estimara la demanda i es condemnara la demandada a pagar 9.327,67 euros, més els interessos legals i amb imposició de costes.  
Segon. Admesa a tràmit la demanda esmentada, es va comunicar esta a la part demandada a través d'edictes, perquè va ser impossible la comunicació en les adreces conegudes. La demandada no va contestar la demanda i va ser declarada en situació de rebel·lia processal.   
  
Es va celebrar l'audiència prèvia, en la qual va resultar admesa la prova documental, i la part demandant va sol·licitar que quedaren conclusos per a dictar sentència sense necessitat de celebració de vista, a l'empara del que disposa l'article 429.8 de la Llei d'Enjudiciament Civil.  
Tercer. En el este procediment s'han observat totes les formalitats legals.   
Fonaments de dret  
Primer. Acció exercida   
En este assumpte invoca l'actora els articles 1089 i següents, i 1256 i següents del Codi Civil, i exercix l'acció per reclamar el pagament de diverses factures per servicis prestats a la demandada a la seua plena satisfacció i els gastos de devolució per rebut domiciliat tornat.  
Segon. Fons de l'assumpte  
Pel que disposa l'article 1254 del Codi Civil, "el contracte existix des que una o diverses persones consenten a obligar-se, respecte a una altra o altres, a donar alguna cosa o prestar algun servici", que es completa amb el 1256 del mateix cos legal, que disposa: "la validesa i el compliment dels contractes no poden deixar-se a l'arbitri d'un dels contractants".  
Les obligacions queden extingides pel pagament o el compliment, entre altres causes d'extinció, i l'article 1157 del Codi Civil disposa que: "no s'entendrà pagat un deute sinó quan completament s'haja entregat la cosa o fet la prestació en què l'obligació consistia." En este cas, la part a què afecta l'incompliment de l'obligació a què l'altra part contractant es va obligar ha optat per sol·licitar el seu compliment, com li permet l'article 1124 del Codi Civil.  
  
En el cas d'estes actuacions, la part demandada no ha comparegut per a fer cap al·legació o impugnar la documentació aportada per la demandant. D'altra banda, la part actora justifica correctament la pretensió, aporta juntament amb la demanda les diverses factures el pagament de les quals pretén, el certificat de recepció dels productes servits a la demandada i l'acord de modificació de les condicions generals de venda entre les parts en què establixen les condicions de pagament ajornat, que no han sigut impugnats en contra.   
El Tribunal Suprem, en la Sentència número 196/2009 (Sala Civil, secció 1), de 6 abril, diu: "La regla que conté l'article 217.2, de la Llei d'Enjudiciament Civil determina que "incumbix a l'actor i al demandat reconvinent la càrrega de provar la certesa dels fets de què ordinàriament es desprenga, segons les normes jurídiques que s'hi apliquen, l'efecte jurídic corresponent a les pretensions de la demanda i de la reconvenció", mentres que el paràgraf 3 del mateix article 217 de la Llei d'Enjudiciament Civil imposa al demandat la càrrega de provar els que "impedisquen, extingisquen o enerven l'eficàcia jurídica dels fets als quals es referix l'apartat anterior". Així ha sigut interpretat per esta sala en la sentència de 17 de juliol de 2008 (vegeu també les de 9 juliol de 2008 i 2 març de 2009)".  
Tercer. Costes processals  
Com que es tracta d'una estimació íntegra de la demanda, les costes han de ser imposades a la part demandada (article 394 de la Llei d'Enjudiciament Civil).   
Dispositiva  
Estime la demanda interposada per la procuradora dels tribunals senyora Ballester Ozcariz, en nom i representació d'Infortisa, SL, contra Key Informàtica, SC, i, en conseqüència, condemne la demandada a pagar 9.327,67 euros, més els interessos legals i sense imposició de costes.   
Notifiqueu la resolució a les parts i indiqueu-los que hi poden interposar un recurs d'apel·lació en este Jutjat, per a l'Audiència Provincial, en el termini de 20 dies des de la notificació, amb la firma del lletrat, d'acord amb els articles 455 i següents de la Llei d'Enjudiciament Civil, després de consignar 50 euros en el compte de depòsits d'este Jutjat, segons que disposa la Llei Orgànica 1/2009. Expediu una testimoniança d'esta sentència per a la constància en les actuacions.   
  
Així ho dispose, mane i firme. Amparo Salom Lucas, jutgessa del Jutjat de Primera Instància i Instrucció número 5 de Vila-real.»   
I perquè valga de notificació de forma deguda al demandat esmentat, Key Informàtica, SC, expedisc este edicte en la data indicada al peu.  
  
Vila-real, 28 de gener de 2013.- El secretari judicial: Joaquín Ricardo Ventura Monfort.